**ΕΛΛΗΝΙΚΗ ΔΗΜΟΚΡΑΤΙΑ**



**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**

Ιερά Οδός 75, 118 55, Αθήνα

Πληροφορίες: Kατερίνα Μαυραγάνη

Tηλ.: 210 52948451

Email: public.relations@aua.gr

 Αθήνα, 17 Δεκεμβρίου 2024

**Πορίσματα 107ης Συνόδου Πρυτάνεων**

Η 107η Σύνοδος Πρυτάνεων των Ελληνικών Πανεπιστημίων πραγματοποιήθηκε στο Μυστρά από τις 10 έως και τις 13 Δεκεμβρίου 2024, υπό την Προεδρία του Πρύτανη του Πανεπιστημίου Πελοποννήσου, Καθηγητή Αθανάσιου Κατσή και των άλλων μελών του Προεδρείου της Συνόδου, Πρύτανη του Πανεπιστημίου Μακεδονίας, Καθηγητή Στυλιανού Κατρανίδη, και της Πρυτάνεως του Παντείου Πανεπιστημίου Κοινωνικών και Πολιτικών Επιστημών, Καθηγήτριας Χριστίνας Κουλούρη.

Στις εργασίες της Συνόδου Πρυτάνεων και Προέδρων Δ.Ε. που πραγματοποιήθηκαν την Παρασκευή 13 Δεκεμβρίου 2024 συμμετείχαν από την πολιτική ηγεσία του Υπουργείου Παιδείας, Θρησκευμάτων & Αθλητισμού ο Υπουργός Κυριάκος Πιερρακάκης και ο Γενικός Γραμματέας Ανώτατης Εκπαίδευσης Νικόλαος Παπαϊωάννου. Επίσης συμμετείχε ο Πρόεδρος της Εθνικής Αρχής Ανώτατης Εκπαίδευσης,  Περικλής Μήτκας και η Πρόεδρος του ΙΝΕΔΙΒΙΜ Άννα Ροκοφύλλου.

Η συνάντηση επιβεβαίωσε την ειλικρινή συνεργασία με την πολιτική ηγεσία με στόχο την ενίσχυση του Ελληνικού Δημόσιου Πανεπιστημίου.

Στη Σύνοδο συζητήθηκαν κρίσιμα ζητήματα που απασχολούν τα Ελληνικά Δημόσια Πανεπιστήμια, όπως θέματα πόρων (ανθρώπινων και οικονομικών), καθώς και θέματα θεσμικού πλαισίου, το κυριότερο εκ των οποίων είναι η εφαρμογή της διάταξης του νόμου που προβλέπει τη διαδικασία διαγραφής φοιτητών/τριών.

  Η Σύνοδος  ανέδειξε τα χρόνια προβλήματα υποστελέχωσης των Πανεπιστημίων κυρίως σε διοικητικό προσωπικό και πρότεινε τη σημαντική ενίσχυση σε διοικητικό και λοιπό υποστηρικτικό προσωπικό των πανεπιστημίων σε μόνιμη βάση, καθώς και να επεκταθεί ο κανόνας της μίας (1) πρόσληψης για μία (1) αποχώρηση στο διοικητικό προσωπικό. Επισήμανε επίσης το μεγάλο πρόβλημα με την κάλυψη των λειτουργικών δαπανών και συνεπώς την αναγκαιότητα να συνεχιστεί η αύξηση του τακτικού προϋπολογισμού με τον ίδιο τουλάχιστον ρυθμό όπως τα προηγούμενα χρόνια. Άμεσης προτεραιότητας είναι η καταβολή έκτακτης επιχορήγησης του τακτικού προϋπολογισμού για να καλυφθούν οι συνεχιζόμενες πάγιες και ανελαστικές δαπάνες των πανεπιστημίων.

Επιτακτική επίσης είναι η ανάγκη ανεύρεσης χρηματοδότησης για την ανακαίνιση και αναβάθμιση των υποδομών των πανεπιστημίων και ιδιαιτέρως των φοιτητικών εστιών, στις οποίες διαβιούν χιλιάδες φοιτητές και φοιτήτριες σε συνθήκες, που κατά κοινή ομολογία, δεν είναι ικανοποιητικές.

Η Σύνοδος παρουσίασε τα προβλήματα που αναμένεται να προκύψουν από την εφαρμογή των άρθρων που αφορούν στην εκλογή και εξέλιξη των μελών ΔΕΠ και υπέβαλε προτάσεις για τη βελτίωση της διαδικασίας, ζητώντας παράλληλα εύλογο χρόνο παράτασης για την έναρξη της εφαρμογής του νέου συστήματος.

Επισημάνθηκαν επίσης οι δυσλειτουργίες που έχουν παρατηρηθεί κατά την εφαρμογή διατάξεων του Ν. 4957/2022 σχετικά με τις αρμοδιότητες των οργάνων διοίκησης των πανεπιστημίων και προτάθηκε να διερευνηθεί η δυνατότητα βελτίωσής του σε συνεργασία με τη Σύνοδο Πρυτάνεων.

Αποτιμώντας θετικά την πολιτική ενίσχυσης της διεθνοποίησης των Πανεπιστημίων, η Σύνοδος ζήτησε περαιτέρω αύξηση των κονδυλίων ώστε να περιληφθούν όσο το δυνατόν περισσότερες προτάσεις ίδρυσης μεταπτυχιακών προγραμμάτων σε συνεργασία με ιδρύματα του εξωτερικού.

Ο Πρύτανης του Γεωπονικού Πανεπιστημίου Αθηνών και οι Πρυτάνεις των Πανεπιστημίων Αιγαίου, Αριστοτελείου Θεσσαλονίκης, Κρήτης, Πατρών, και Μακεδονίας κατέθεσαν κοινή πρόταση στον Υπουργό του Υ.ΠΑΙ.Θ.Α. Κυριάκο Πιερρακάκη και συγκεκριμένα την προσθήκη του παρακάτω εδαφίου στην παρ. 3 του άρθρου 246 του Ν. 4957:

«3. Δεν εμπίπτουν στο ανώτατο όριο αποδοχών της παρ. 2 αμοιβές μελών Δ.Ε.Π., Ε.Ε.Π. και Ε.ΔΙ.Π., καθώς και ερευνητών και Ειδικών Λειτουργικών Επιστημόνων (Ε.Λ.Ε.) από τη συμμετοχή σε κάθε είδους προγράμματα των Ε.Λ.Κ.Ε. των Α.Ε.Ι. και των ερευνητικών και τεχνολογικών φορέων του άρθρου 13Α του ν. 4310/2014 (Α’ 258), τα οποία χρηματοδοτούνται από ίδιους, εθνικούς, διεθνείς ή ιδιωτικούς πόρους, σύμφωνα με το άρθρο 230. Για τις ανωτέρω αμοιβές δεν υφίσταται η υποχρέωση υποβολής της υπεύθυνης δήλωσης του άρθρου 2 του ν. 1256/1982 ως ισχύει.».

Στην 4η Σύνοδο των Αντιπρυτάνεων Διεθνών Σχέσεων και Εξωστρέφειας, η κα Ελένη Μήλιου, Αντιπρύτανις του Γεωπονικού Πανεπιστημίου Αθηνών έκανε παρουσίαση με τίτλο «Τα προγράμματα σπουδών σύντομης διάρκειας και τα μικρο-διαπιστευτήρια ως εργαλεία διεθνοποίησης» και σχετικές προτάσεις που συμπεριελήφθησαν στα πορίσματα.

Τέλος, η Σύνοδος Πρυτάνεων εξέφρασε την ανησυχία της για τις συνέπειες από την εφαρμογή της διάταξης για την οριζόντια διαγραφή φοιτητών/τριών. Θεωρεί ότι  δεν μπορεί να παραγνωριστεί η κρίσιμη διαφορά που υπάρχει ανάμεσα σε εκείνους που είναι ανενεργοί και εκείνους που αγωνίζονται για να ολοκληρώσουν τις σπουδές τους. Προτείνει συνεπώς να ληφθούν υπόψη οι ιδιαιτερότητες και να αντιμετωπιστεί το σοβαρό αυτό ζήτημα με κοινωνική ευαισθησία.